חוק לתיקון פקודת המשטרה (תיקון מס' 33), התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2659, עמ' 1141, 2017-08-07T00:00:00+03:00
חוק לתיקון פקודת המשטרה (תיקון מס' 33), התשע"ז–2017 התקבל בקריאה השניה והשלישית ביום ג' באב התשע"ז (26 ביולי 2017). החוק קובע הוראות המסדירות בדיקות התאמה למועמדים לתפקיד במשטרה וכן לנושאים בתפקידים בה, וזאת לשם הבטחת השמירה על טוהר המידות, התפקוד הראוי של המשטרה ולחיזוק אמון הציבור במשטרה, במטרה להגן על שלום הציבור וביטחונו. החוק קובע את הנסיבות שבהן ניתן לכלול בבדיקות ההתאמה גם בדיקת פוליגרף, שתכליתה גילוי ומניעה של עבירות פליליות חמורות או מעשים הפוגעים בטוהר המידות המתחייב משוטר, שיש בביצועם כדי לגרום לפגיעה משמעותית בתפקוד המשטרה או לגרום לפגיעה באמון הציבור במשטרה. קצינים בדרגת ניצב משנה ומעלה, וכן הנושאים בתפקידים של מפקדי תחנות ויחידות מרחביות, ראשי מפלגים ביחידות ארציות ומרחביות ושוטרים המשרתים ביחידה לביטחון מידע יעברו את הבדיקה אחת לחמש שנים. הבכירים שבהם יעברו בדיקה אף לפני מינויַם לתפקיד ואלו הם: מועמדים לתפקיד של קצין בדרגת ניצב או קצין בדרגת תת ניצב שהוא חבר סגל הפיקוד, ראש יחידה ארצית או ראש חטיבה באגף המבצעים או באגף החקירות והמודיעין. לגבי יתר השוטרים, ניתן יהיה לערוך בדיקת פוליגרף כחלק מהליך ההתאמה, רק אם עלה חשש ממשי לאי-התאמה לתפקיד, וכי המשך נשיאתו בתפקיד עלולה לגרום נזק לשלום הציבור וביטחונו או לפגיעה באמון הציבור במשטרה. ההחלטה על ביצוע בדיקת פוליגרף במקרה זה, תהיה מסורה לוועדה בראשות המפכ"ל או סגנו. החוק קובע גם חיסיון על כלל חומר בדיקת ההתאמה לתפקיד, בסייגים מסוימים, וככלל, לא ניתן יהיה להשתמש בו כראיה במשפט, למעט בהליך משפטי שפתח הנבדק בשל החלטה שהתקבלה בעניינו.